เตือน! ซื้อ “สลากดิจิทัล” มือสอง เสี่ยงชวดเงินรางวัล “คนขาย” โดนคดี
“สำนักงานสลากกินแบ่งรัฐบาล” ออกโรงเตือน! “คนซื้อ” สลากดิจิทัลจากผู้อื่น เสี่ยงชวดเงินรางวัล เหตุไม่สามารถโอนสิทธิการขึ้นรางวัลไปให้บุคคลอื่นได้ ส่วน “คนขาย” เกินราคามีสิทธิถูกดำเนินคดี
“สำนักงานสลากกินแบ่งรัฐบาล” ออกโรงเตือน! “คนซื้อ” สลากดิจิทัลมือสอง เสี่ยงชวดเงินรางวัล “คนขาย” มีสิทธิถูกดำเนินคดี
5 ก.ค. 2565

พ.ท.หนุน ศันสนาคม ผู้อำนวยการสำนักงานสลากกินแบ่งรัฐบาล เปิดเผยถึงกรณีมีข่าวว่ามีการนำสลากดิจิทัล มาจำหน่ายต่อเกินราคาบนสื่อสังคมออนไลน์ว่า ขอแจ้งเตือนประชาชนที่จะซื้อสิทธิสลากดิจิทัลจากผู้อื่น ให้เพิ่มความระมัดระวัง และหลีกเลี่ยงการซื้อต่ออย่างเด็ดขาด เพราะในระบบการจำหน่ายสลากดิจิทัลผ่านแอปฯเป๋าตัง จะบันทึกชื่อผู้ซื้อไว้อย่างชัดเจน และให้สิทธิการเป็นกรรมสิทธิของผู้ซื้อที่เป็นเจ้าของบัญชีแอปฯเป๋าตังเท่านั้น
ดังนั้นเมื่อถูกรางวัล เงินรางวัลจะโอนเข้าบัญชีผู้ซื้อ ไม่สามารถโอนสิทธิเปลี่ยนมือการขึ้นรางวัลไปให้บุคคลอื่นได้ หรือกรณีหากจะมารับสลากฯ ที่สำนักงานฯ ก็จะต้องใช้ชื่อผู้ซื้อยืนยันตัวตนในการมารับสลากฯ ดังนั้น ถ้าใครหลงเชื่อ ซื้อสลากดิจิทัลที่มีการนำมาประกาศขายต่อ หากถูกรางวัลอาจเกิดปัญหาตามได้
“เรื่องนี้ สำนักงานสลากฯ ได้มีประกาศชัดเจน และออกมาแจ้งเตือนอยู่ตลอดเวลา ดังนั้น ขอให้ประชาชนซื้อสลากดิจิทัลโดยตรงผ่านแอปฯ เป๋าตังเท่านั้น ซึ่งระบบมีความปลอดภัย และสามารถขึ้นเงินรางวัลได้อย่างแน่นอน” พ.ท.หนุน ระบุ
ขณะเดียวกัน สำนักงานสลากฯ ขอแจ้งเตือนผู้ที่ซื้อสลากดิจิทัล และนำไปขายสิทธิต่อให้ผู้อื่นในราคาเกินกว่าใบละ 80 บาท จะมีโอกาสถูกดำเนินคดีฐานขายสลากฯ เกินราคา ซึ่งสำนักงานสลากฯ มีระบบที่สามารถตรวจสอบได้ว่าสลากฯ ใบนั้นใครเป็นผู้ซื้อและเป็นเจ้าของ โดยหากมีการนำไปขายต่อ หรือขายเกินราคา ก็จะดำเนินการแจ้งต่อเจ้าหน้าที่เพื่อเปรียบเทียบปรับต่อไป